心珠歌
作者：寰普
朝代：唐

paragraphs: 山僧自達空門久，淬鍊心珠功已構。
珠迥玲瓏主客分，往往聲如師子吼。
師子吼，非常久，皆明佛性真如理。
有時往往自思惟，豁然大意心歡喜。
或造經，或造論，或說漸兮或說頓。
若在諸佛運神通，或在凡夫興鄙恡。
此心珠，如水月，地角天涯無殊別。
祇因迷悟有參差，所以如來多種說。
地獄趣，餓鬼趣，多種輪迴無暫住。
此非諸佛不慈悲，豈非閻王配交做。
勸時流，深體悉，見在心珠勿浪失。
五蘊身全尚不知，百骸散後何處覓。
（見《景德傳燈錄》卷三十）。